‘Oom, jy het my regtig seergemaak’Brickz: Foto: SAPA “Malume [oom], jy het my regtig seergemaak,” het die Roodepoort-landdroshof Donderdag gehoor in die saak van die kwaito-musikant Sipho ‘Brickz’ Ndlovu, wat skuldig bevind is aan die verkragting van sy susterskind. Die inligting is vervat in die slagoffer se impakverslag wat aan die hof voorgehou is tydens voorvonnisverrigtinge. Brickz se borgtog is teruggetrek nadat hy op 7 Julie vanjaar skuldig bevind is aan die verkragting van sy ontslape suster se 16-jarige dogter by sy huis in Ruimsig in 2013. Hy was uit op borgtog van R50 000. Die slagoffer, wat ingevolge die wet nie geïdentifiseer mag word nie, het nie die verhoor bygewoon nie as gevolg van die publisiteit wat die verhoor kry. Staatsaanklaer Pratisha Salie het haar impakverslag voorgelees: “Malume, jy het my regtig seergemaak. Ek vra myself wat ek gedoen het vir jou om my te verkrag. Ek wou gehad het jy moet my behandel soos jou dogter, maar jy het nie. Ek sal nooit kan trots wees op myself nie en ek kan niemand vertrou nie. Ek gaan vir die res van my lewe terugflitse hê.” Annette Vergeer, ŉ maatskaplike werker by korrektiewe dienste, het ŉ voorvonnisoplegggingsverslag saamgestel om die hof by te staan om ŉ gepaste vonnis op te lê. Sy het getuig Brickz het ŉ normale kinderlewe gehad ondanks die feit dat sy pa hom verwerp het en hul verhouding eers voor sy afsterwe probeer herstel het. “Hy is deur sy ouma en ma grootgemaak, maar hulle is albei in 2003 oorlede. Hy moes vinnig grootword en die man van die huis word en na sy jonger broer omsien.” Volgens Vergeer het Ndlovu aan haar gesê hy moes hard werk om sy naam te bou en dat hy nie oornag Brickz geword het nie. Sy het verder aan die hof gesê Brickz is gesond, maar dat hy dikwels “die maklike uitweg gevat en kokaïen en dagga gebruik het”. Volgens Vergeer het hy nie enige berou getoon nie en volgehou hy is onskuldig. Sy het ook gesê sy tyd in die tronk het hom beïnvloed. Brickz het volgens Vergeer gesê hy is in ŉ ope verhouding en dat sy vrou toestemming gegee het dat hy ander maats mag hê. Vergeer het gesê ŉ gepaste vonnis moet in die belang van die samelewing wees en ander afskrik om dieselfde fout te maak. Sy meen ook ŉ boete is nie ŉ gepaste vonnis nie en het voorgestel hy kan op parool vrygelaat word nadat hy sy vonnis uitgedien het. Piet du Plessis, Brickz se regsverteenwoordiger, het die hof gemaan om nie ŉ vonnis op te lê net om die publiek tevrede te stel nie, aangesien dit moontlik nie rasioneel is nie. Die saak duur voort.